รัฐบาลไทย-ข่าวทำเนียบรัฐบาล-รมว.มท. เป็นประธานพิธีลงนาม MOU ลดการใช้พลังงานไฟฟ้า ระหว่าง กฟภ. และ กปภ. เพื่อร่วมกันขับเคลื่อนมาตรการอนุรักษ์พลังงาน และขานรับนโยบายรัฐบาล
วันจันทร์ที่ 18 กุมภาพันธ์ 2562
รมว.มท. เป็นประธานพิธีลงนาม MOU ลดการใช้พลังงานไฟฟ้า ระหว่าง กฟภ. และ กปภ. เพื่อร่วมกันขับเคลื่อนมาตรการอนุรักษ์พลังงาน และขานรับนโยบายรัฐบาล
รมว.มท. เป็นประธานพิธีลงนาม MOU ลดการใช้พลังงานไฟฟ้า ระหว่าง กฟภ. และ กปภ. เพื่อร่วมกันขับเคลื่อนมาตรการอนุรักษ์พลังงาน และขานรับนโยบายรัฐบาล
วันนี้ (18 ก.พ. 62) เวลา 14.00 น. ณ ห้องประชุมราชสีห์ ศาลาว่าการกระทรวงมหาดไทยพลเอก อนุพงษ์ เผ่าจินดา รัฐมนตรีว่าการกระทรวงมหาดไทย เป็นประธานในพิธีลงนามบันทึกความเข้าใจ (MOU)ลดการใช้พลังงานไฟฟ้าระหว่าง การประปาส่วนภูมิภาค (กปภ.)โดย นายฉัตรชัย พรหมเลิศ ปลัดกระทรวงมหาดไทย และรักษาการในตําแหน่งประธานกรรมการการประปาส่วนภูมิภาคและ การไฟฟ้าส่วนภูมิภาค (กฟภ.)โดย นายชยพล ธิติศักดิ์ ประธานกรรมการการไฟฟ้าส่วนภูมิภาค ในโครงการส่งเสริมการลดการใช้พลังงานไฟฟ้าในกระบวนการผลิต ส่งจ่ายน้ําประปา และระบบเกี่ยวเนื่องของการประปาส่วนภูมิภาค โดยมี นายสุธี มากบุญ รัฐมนตรีช่วยว่าการกระทรวงมหาดไทย พร้อมด้วย ผู้บริหารระดับสูงของทั้งสองหน่วยงาน ร่วมเป็นสักขีพยาน
โอกาสนี้พลเอก อนุพงษ์ เผ่าจินดา รัฐมนตรีว่าการกระทรวงมหาดไทย ได้กล่าวว่าพลังงานไฟฟ้านับเป็นปัจจัยสําคัญในการขับเคลื่อนเศรษฐกิจของประเทศ และมีความจําเป็นต่อการดํารงชีวิตของประชาชน และปัจจุบันประเทศไทยต้องพึ่งพาพลังงานไฟฟ้าที่ผลิตจากก๊าซธรรมชาติเป็นหลักซึ่งถือเป็นสัดส่วนที่สูงมากส่งผลให้เมื่อเกิดปัญหาด้านการจัดหาก๊าซธรรมชาติ เช่นการซ่อมบํารุงแหล่งจ่ายก๊าซจากประเทศเพื่อนบ้าน ก็จะส่งผลกระทบต่อความมั่นคงในการผลิตไฟฟ้าหรือกระทบต่อต้นทุนในการผลิตไฟฟ้าอย่างมาก จากสภาพปัญหาต่างๆ ที่เกิดขึ้น รัฐบาลมีความห่วงใยในเรื่องดังกล่าว จึงได้กําหนดให้นโยบายด้านความมั่นคงทางพลังงานเป็นวาระสําคัญของชาติ โดยกระตุ้นให้ทุกภาคส่วนเล็งเห็นความสําคัญของการอนุรักษ์พลังงานการพัฒนาพลังงานทดแทนและพลังงานทางเลือก เพื่อใช้เป็นกลไกขับเคลื่อนการพัฒนาพลังงานของประเทศให้มีความมั่นคงอย่างยั่งยืน และการลงนามMOUในครั้งนี้ ตนรู้สึกชื่นชมและยินดีเป็นอย่างยิ่งที่ทั้ง 2 หน่วยงาน แสดงให้เห็นความมุ่งมั่นตั้งใจในการแสวงหาแนวทางเสริมสร้างความมั่นคงด้านพลังงานตามนโยบายของรัฐบาลและเชื่อมั่นว่าการใช้พลังงานทดแทนในกระบวนการผลิตส่งจ่ายน้ําประปาและระบบเกี่ยวเนื่องซึ่งนับเป็นกิจกรรมหลักในห่วงโซ่คุณค่าของการประปาส่วนภูมิภาคจะส่งผลอย่างมีนัยสําคัญต่อปริมาณการใช้พลังงานของการประปาส่วนภูมิภาคเองและปริมาณการใช้พลังงานในภาพรวมของหน่วยงานภาครัฐ จึงขอให้ทั้ง 2 หน่วยงานได้ใช้ความเชี่ยวชาญและความสามารถพิเศษขององค์กรมาบูรณาการร่วมกัน เพื่อให้เกิดเทคโนโลยีประหยัดพลังงานที่เหมาะสมมีประสิทธิภาพ และหวังเป็นอย่างยิ่งว่าความร่วมมือในวันนี้จะถูกยกระดับสู่ความร่วมมือเชิงยุทธศาสตร์ในอนาคตเพื่อขับเคลื่อนการดําเนินงานของรัฐวิสาหกิจให้เกิดประโยชน์สูงสุดและสามารถสร้างการเติบโตและความเข้มแข็งให้กับการพัฒนาประเทศในด้านต่างๆ ต่อไป
สําหรับความร่วมมือของทั้ง 2 หน่วยงานในครั้งนี้ เกิดขึ้นเพื่อส่งเสริมการใช้พลังงานอย่างมีประสิทธิภาพเพื่อลดต้นทุนในระบบผลิตส่งจ่ายน้ําประปาของการประปาการประปาภูมิภาคทั่วประเทศโดยจะนําเทคโนโลยีทันสมัยมาประยุกต์ใช้ลดต้นทุนการใช้ไฟฟ้าของการประปาส่วนภูมิภาคอย่างเป็นรูปประธรรมซึ่งกรอบความร่วมมือของโครงการดังกล่าวทั้ง 2 หน่วยงานจะดําเนินการร่วมกันเพื่อสํารวจวิเคราะห์ออกแบบและเสนอการปรับปรุงเพื่อเพิ่มประสิทธิภาพและการใช้พลังงานไฟฟ้า เพื่อภารกิจ ของการประปาส่วนภูมิภาค นอกจากนี้ ทั้ง 2 หน่วยงานจะดําเนินงานแบบบูรณาการทํางานร่วมกันทั้งในด้านการบริหารจัดการ โครงการเพื่อให้ได้รับประโยชน์สูงสุดรวมถึงมีการส่งเสริมการพัฒนาบุคลากรการแลกเปลี่ยนความรู้ทางวิชาการและการเพิ่มประสบการณ์การทํางานในส่วนที่เกี่ยวข้องของทั้ง 2 หน่วยงาน
นายนพรัตน์ เมธาวีกุลชัย ผู้ว่าการประปาส่วนภูมิภาค กล่าวว่าสําหรับภารกิจในการผลิตส่งจ่ายน้ําประปาและให้บริการน้ําสะอาดมาตรฐานสากลแก่ประชาชนในพื้นที่ 74 จังหวัดทั่วประเทศของการประปาส่วนภูมิภาคนั้นจําเป็นต้องใช้พลังงานไฟฟ้าสนับสนุนกระบวนการผลิตและจ่ายน้ําประปาในปริมาณสูงมาก ดังนั้น เพื่อตอบสนองนโยบายกระทรวงมหาดไทย การประปาส่วนภูมิภาค จึงร่วมมือกับ การไฟฟ้าส่วนภูมิภาค เพื่อร่วมกันขับเคลื่อนมาตรการอนุรักษ์พลังงานให้ปรากฏเป็นรูปธรรม และนอกจากนี้ยังจะเป็นการส่งเสริมการใช้พลังงานอย่างมีประสิทธิภาพ ตลอดจนมีการนําเทคโนโลยีสมัยใหม่มาประยุกต์ใช้เพื่อลดต้นทุนการใช้ไฟฟ้าของการประปาส่วนภูมิภาคอย่างชัดเจนและยังช่วยลดต้นทุนในระบบผลิตส่งจ่ายน้ําประปาของการไฟฟ้าการประปาส่วนภูมิภาค รวมถึง การส่งเสริมพัฒนาบุคลากรการแลกเปลี่ยนความรู้ทางวิชาการ และประสบการณ์ที่เกี่ยวข้อง ซึ่งความร่วมมือครั้งนี้จะมีการขยายผลสู่การประปาส่วนภูมิภาคทั้ง 234 สาขาทั่วประเทศต่อไป
ด้าน นายสมพงษ์ ปรีเปรม ผู้ว่าการไฟฟ้าส่วนภูมิภาค กล่าวว่าการไฟฟ้าส่วนภูมิภาค หรือPEAเป็นองค์กรชั้นนําที่ทันสมัยในระดับภูมิภาค มุ่งมั่นให้บริการไฟฟ้าและธุรกิจเกี่ยวเนื่องอย่างมีประสิทธิภาพเชื่อถือได้เพื่อพัฒนาคุณภาพชีวิตเศรษฐกิจและสังคมอย่างยั่งยืนและด้วยภารกิจดังกล่าวนี้ จึงได้ร่วมมือกับการประปาส่วนภูมิภาคดําเนินการส่งเสริมลดการใช้พลังงานไฟฟ้าในระบบผลิตส่งจ่ายน้ําประปาและระบบเกี่ยวเนื่องของการประปาส่วนภูมิภาคเพื่อให้เกิดการใช้พลังงานไฟฟ้าอย่างมีประสิทธิภาพ โดยPEAจะเป็นผู้ดําเนินการใน ให้บริการในรูปแบบของการจัดการพลังงานแบบครบวงจร ซึ่งได้แก่ การสํารวจ วิเคราะห์ ออกแบบ และนําเสนอมาตรการประหยัดพลังงานสําหรับการประปาส่วนภูมิภาค พร้อมทั้งดําเนินการจัดหาและติดตั้งอุปกรณ์ และประเมินผลการประหยัดพลังงานไฟฟ้า เพื่อให้เกิดความยั่งยืนในการใช้พลังงานไฟฟ้า กับการประปาส่วนภูมิภาค ซึ่งเป็นการสนับสนุนนโยบายการอนุรักษ์พลังงานของประเทศชาติตามนโยบายรัฐบาลอีกทางหนึ่งด้วย.